ກອງປະຊຸມໃຫຍ່ຜູ້ແທນອົງຄະນະພັກ ນະຄອນຫລວງວຽງຈັນ ຄັ້ງທີ VII ປິດລົງດ້ວຍຜົນສຳເລັດຢ່າງຈົບງາມ, ດ້ວຍບັນຍາກາດຟົດຟື້ນ ແລະ ມີເນື້ອໃນສໍາຄັນເລິກເຊິ່ງ ພາຍຫລັງດໍາເນີນມາແຕ່ວັນທີ 28-29 ຕຸລາ 2020, ໂດຍການເປັນປະທານຂອງ ສະຫາຍ ສິນລະວົງ ຄຸດໄພທູນ ກໍາມະການກົມການເມືອງສູນກາງພັກ, ເລຂາຄະນະພັກ, ເຈົ້າຄອງນະຄອນຫລວງວຽງຈັນ, ໃຫ້ກຽດເຂົ້າຮ່ວມມີ ສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ, ມີບັນດາຜູ້ແທນສົມບູນ ທົ່ວອົງຄະນະພັກ ນະຄອນຫລວງວຽງຈັນ ຈຳນວນ 357 ສະຫາຍ, ຍິງ 53 ສະຫາຍ, ເຊິ່ງເປັນຕົວແທນໃຫ້ສະມາຊິກພັກທົ່ວນະຄອນຫລວງວຽງຈັນ ຈຳນວນ 21.800 ກວ່າສະຫາຍ ເຂົ້າຮ່ວມ.
ໃນກອງປະຊຸມ ບັນດາສະຫາຍຜູ້ແທນສົມບູນ ໄດ້ພ້ອມກັນຄົ້ນຄວ້າ ປະກອບຄໍາຄິດຄໍາເຫັນ ຢ່າງເລິກເຊິ່ງ ແລະ ເປັນເອກະສັນ ຮັບຮອງເອົາບົດລາຍງານການເມືອງ ແລະ ແຜນພັດທະນາເສດ ຖະກິດ-ສັງຄົມ ຂອງນະຄອນຫລວງວຽງຈັນ, ຮັບຮອງເອົາບົດສໍາຫລວດການນໍາພາ ຂອງຄະນະບໍລິຫານງານພັກນະຄອນຫລວງວຽງຈັນ ສະໄໝທີ VI ແລະ ຮັບຮອງເອົາ 3 ທັດສະນະ, 4 ທິດທາງ ແລະ 19 ຄາດໝາຍໃຫຍ່, 8 ແຜນງານ, ໂຄງການບຸກທະລຸ ແລະ 9 ໜ້າທີ່ສໍາຄັນຂອງການພັດທະນາ ນະ ຄອນຫລວງ ໃນໄລຍະ 5 ປີຕໍ່ໜ້າ. ຫລັງຈາກນັ້ນ, ກໍໄດ້ພ້ອມກັນໃຊ້ສິດປະຊາທິປະໄຕຂອງຕົນ ປ່ອນບັດຄັດເລືອກເອົາຄະນະບໍລິຫານງານພັກ ນະຄອນຫລວງວຽງຈັນຊຸດໃໝ່, ເຊິ່ງມີຜູ້ອອກສະໝັກຮັບເລືອກຕັ້ງ ທັງໝົດ 46 ສະຫາຍ, ຍິງ 10 ສະຫາຍ ແລະ ເລືອກໄດ້ 41 ສະຫາຍ, ຍິງ 9 ສະຫາຍ ເຊິ່ງກອງປະຊຸມຄັ້ງປະຖົມມະລຶກ ຂອງຄະນະບໍລິຫານງານພັກ ນະຄອນຫລວງວຽງຈັນ ສະໄໝທີ VII ໄດ້ເປັນເອກະສັນຢ່າງສົມບູນ ເລືອກຕັ້ງຄະນະກໍາມະການປະຈໍາພັກ 13 ສະຫາຍ, ຍິງ 1 ສະຫາຍ ໃນນັ້ນໄດ້ເຫັນດີເປັນເອກະພາບກັນ ເລືອກເອົາ ສະຫາຍ ສິນລະວົງ ຄຸດໄພທູນ ເປັນເລຂາຄະນະພັກ, ສະຫາຍ ອານຸພາບ ຕຸນາລົມ ແລະ ສະຫາຍ ອາດສະພັງທອງ ສີພັນດອນ ເປັນຮອງເລຂາຄະນະພັກ ແລະ ເລືອກເອົາສະຫາຍ ວິລະສັກ ນາມມຸນຕີ ເປັນປະທານກວດກາພັກ, ສະຫາຍ ນາງ ຄໍາໄພ ລັດສະໝີ, ສະຫາຍ ກອງດີ ສຸທໍາມະວົງ, ສະຫາຍ ບຸນສີ ກອງບຸດ ແລະ ສະຫາຍ ຈັນສະຫວ່າງ ຫິມມະພັນ ເປັນຮອງປະທານກວດກາຄະນະພັກ. ພ້ອມນັ້ນ, ຍັງໄດ້ປ່ອນບັດເລືອກຕັ້ງເອົາຜູ້ແທນສົມບູນ ແລະ ສໍາຮອງ ໄປເຂົ້າຮ່ວມກອງປະຊຸມໃຫຍ່ ຄັ້ງທີ XI ຂອງພັກ, ທີ່ຈະຈັດຂຶ້ນໃນຕໍ່ໜ້ານີ້, ເຊິ່ງເລືອກໄດ້ຜູ້ແທນສົມບູນ 33 ສະຫາຍ, ຍິງ 7 ສະຫາຍ, ຜູ້ແທນສໍາຮອງ 3 ສະຫາຍ, ຍິງ 2 ສະຫາຍ.
ໂອກາດດັ່ງກ່າວ, ສະຫາຍ ບຸນຍັງ ວໍລະຈິດ ໄດ້ມີຄຳເຫັນໂອ້ລົມ ໂດຍໄດ້ສະແດງຄວາມຊົມເຊີຍຕໍ່ຜົນສຳເລັດຂອງກອງປະຊຸມໃຫຍ່ ໃນຄັ້ງນີ້
ທັງສະແດງຄວາມຊົມເຊີຍຕໍ່ຜົນງານທີ່ ນະຄອນຫລວງວຽງຈັນ ຍາດມາໄດ້ໃນໄລຍະຜ່ານມາ. ພ້ອມທັງ, ເນັ້ນໃຫ້ ບັນດາສະຫາຍ ໃນຄະນະພັກຊຸດໃໝ່ ຍຶດໝັ້ນ ແລະ ປະຕິບັດຢ່າງເຂັ້ມງວດ ບັນດາຫລັກການ, ລະບອບແບບແຜນວິທີນໍາພາຂອງພັກ, ຖືເອົາຜົນປະໂຫຍດຂອງຊາດ, ຂອງປະຊາຊົນເປັນສໍາຄັນ, ພ້ອມກັນສ້າງ ນະຄອນຫລວງວຽງຈັນ ໃຫ້ເປັນຫົວໜ່ວຍຍຸດທະສາດທີ່ເຂັ້ມແຂງ, ເປັນສູນກາງການເມືອງຂອງປະເທດ (ເປັນໃຈກາງທາງດ້ານການເມືອງ, ເສດຖະກິດ, ວັດທະນະທໍາ-ສັງຄົມ, ຄວາມອັດສະລິຍະ, ວິທະຍາສາດເຕັກໂນໂລຊີ, ການເຊື່ອມໂຍງກັບສາກົນ ແລະ ເປັນສູນລວມຈິດໃຈຂອງປະຊາຊົນລາວທັງຊາດ); ສ້າງເມືອງເປັນຫົວໜ່ວຍເຂັ້ມແຂງຮອບດ້ານ; ສ້າງບ້ານໃນເທສະບານເປັນຄຸ້ມບ້ານໜ້າຢູ່, ສ້າງບ້ານໃນເຂດຊານເມືອງເປັນບ້ານພັດທະນາ ແລະ ກາຍເປັນຊົນນະບົດໃໝ່ ທີ່ມີພື້ນຖານຫັນເປັນຕົວເມືອງໃນອະນາຄົດ, ສ້າງເມືອງໜ້າຢູ່ ໃຫ້ບັນລຸ 3 ຕົວຊີ້ວັດຄື: ສ.ສະຫງົບສຸກ, ສ.ສະອາດ, ສ.ສີຂຽວ ແລະ ແກ້ໄຂຄວາມດ້ອຍພັດທະນາດ້ານພື້ນຖານໂຄງລ່າງໃນເທສະບານ ໃຫ້ໄດ້ໂດຍພື້ນຖານ, ແກ້ໄຂ, ຈັດສັນຄວາມເປັນລະບຽບຮຽບຮ້ອຍດ້ານທີ່ຢູ່ອາໄສ, ຊຸມຊົນແອອັດ ແລະ ດ້ານການຈະລາຈອນໃນຕົວເມືອງ ແລະ ຊານເມືອງ, ເອົາໃຈໃສ່ສ້ອມແປງ ແລະ ຍົກລະດັບພື້ນຖານໂຄງລ່າງຄົມມະນາຄົມ-ຂົນສົ່ງທາງບົກ ແລະ ລະບົບໄປສະນີ ໂທລະຄົມມະນາຄົມ ໃຫ້ມີຄຸນນະພາບດີຂຶ້ນ, ພ້ອມທັງໃຫ້ສຸມໃສ່ພັດທະນາເສດຖະກິດຂອງ ນວ ໃຫ້ຂະຫຍາຍຕົວຢ່າງຕໍ່ເນື່ອງ, ຕັ້ງໜ້າເປັນເຈົ້າການເຂົ້າຮ່ວມໃນການປະຕິບັດແຜນງານ ແລະ ໂຄງການໃຫຍ່ລະດັບຊາດ ເປັນຕົ້ນ ໂຄງການທາງລົດໄຟ, ໂຄງການທາງດ່ວນ. ນໍາໃຊ້ກາລະໂອກາດຈາກນະໂຍບາຍໜຶ່ງແລວໜຶ່ງເສັ້ນທາງ ຂອງໂຄງການທາງລົດໄຟ ລາວ-ຈີນ, ລວມທັງການຍົກລະດັບເສັ້ນທາງ, ຂົວ ແລະ ການກໍ່ສ້າງທາງດ່ວນ ນະຄອນຫລວງວຽງຈັນ-ວັງວຽງ, ທາງດ່ວນນະຄອນຫລວງວຽງຈັນ ເລກ 1 ແລະ ບັນດາເສັ້ນທາງ ທີ່ເປັນຕາໜ່າງໃນແລວເສດຖະກິດທີ່ເຊື່ອມໂຍງ, ເຊື່ອມຈອດກັບບັນດາປະເທດອາຊຽນ.
ໃນຕອນທ້າຍ, ສະຫາຍ ສິນລະວົງ ຄຸດໄພທູນ ໄດ້ມີຄຳເຫັນກ່າວປິດກອງປະຊຸມ ພ້ອມທັງຢືນຢັນວ່າ: ຄະນະບໍລິຫານງານພັກນະຄອນຫລວງວຽງຈັນ ຊຸດທີ VII ຈະຕັ້ງໜ້າຝຶກຝົນຫລໍ່ຫລອມກໍ່ສ້າງຕົນເອງໃຫ້ສົມກັບຄວາມເຊື່ອໝັ້ນຂອງຜູ້ແທນ ແລະ ປະຊາຊົນ, ຢືນຢັນຈະຍົກສູງຄວາມຮັບຜິດຊອບ, ຈະເປັນແບບຢ່າງນໍາໜ້າ, ເຕົ້າໂຮມທຸກກໍາລັງແຮງຂອງສັງຄົມ ເຂົ້າໃນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງນີ້ ໃຫ້ບັນລຸຄາດໝາຍ, ສໍາເລັດໜ້າທີ່ການເມືອງໃນໄລຍະໃໝ່ ແລະ ພ້ອມແລ້ວທີ່ຈະຮັບເອົາການຊີ້ນໍາຂອງສູນກາງພັກ, ລັດຖະບານ, ຂອງສະຫາຍເລຂາທິການໃຫຍ່, ປະທານປະເທດ ທີ່ສະຫາຍ ໄດ້ໂອ້ລົມຕໍ່ກອງປະຊຸມໃຫຍ່ຄັ້ງນີ້ ໄປຈັດຕັ້ງປະຕິບັດໃຫ້ປະກົດຜົນເປັນຈິງ.
ຂ່າວ: ທະນູທອງ
ພາບ: ເກດສະໜາ